Santosh (2024ko filma)

Santosh Sandhya Suri zinemagile ingeles-indiarraren fikziozko lehen film luzea da. 2024an zabaldu zen. Surik dokumentalgintzan du eskarmentua, eta horixe izan zen filmaren abiapuntua: emakumeen aurkako biolentzia eta Poliziaren ustelkeria erretratatuko zituen dokumental bat izan behar zuen hasieran. Surik, ordea, ez zuen aurkitzen berak azaldu nahi zuena kontatzeko bidea, eta, aldi berean, iruditzen zitzaion egoera izugarriegia zela dokumental eran aditzera emateko. Horregatik, azkenik, fima dramatikoa egin zuen.

 Sinopsia 

Santosh 30 urte inguruko emakume indiarra da; haren senarra polizia zen, eta lanean ari zela erail dute.  Alarguna da, hortaz, Santosh, eta ez dauka nora joan. Irtenbide bat topatuko du: lege baten arabera, lanean ari zirela hildako polizien alargunek haien lanpostua har dezakete, eta, beraz, Santosh, uniformea jantzita, ezagutzen ez duen ingurune batean murgilduko da. 15 urteko neska bat desagertuko da orduan: Devika. Dalit komunitatekoa da, maila apalekoa kasta sisteman, eta haren aitak ez du lortu bertako Poliziak kasu egiterik. Neskaren gorpua azaltzen denean, ikusiko dute zigarro erredurak eta bortxatua izan delako zantzuak dituela; komunitateak protestak antolatuko ditu, eta prentsa bertan azaltzearekin bat, orduan bai, Poliziak esku hartzera behartuta ikusiko du bere burua. Kasua Sharmari emango diote; eskarmentu handiko emakumea da bera, eta Santosh izango du bikotekide zeregin horretarako.

 Aktoreak 
Shahana Goswami: Santosh Saini
Sunita Rajwar: Geeta Sharma
Sanjay Bishnoi: Beniwal
Kushal Dubey: Vikram
Nawal Shukla: Thakur
Pratibha Awasthi: Priyar

 Fitxa teknikoa 
Datu nagusiak:https://www.imdb.com/es-es/title/tt30444418/
 Jatorrizko izenburua: Santosh
 Zuzendaria: Sandhya Suri
 Musika : Luisa Gerstein
 Zuzendari artistikoa : Parvindar Singh
 Dekoratuak : Devika Dave
 Jantziak: Bhagyashree Dattatreya Rajurkar
 Argazkia : Lennert Hillege
 Soinua : Etienne Haug
 Muntaia : Maxime Pozzi-Garcia	
 Ekoizpena : James Bowsher, Balthazar de Ganay, Mike Goodridge, Alan McAlex
 Ekoizpen elkarteak : Good Chaos, Haut et Court, Razor Film Produktion GmbH, British Broadcasting Corporation (BBC) eta British Film Institute (BFI)arekin batera.
 Herrialdea : India, Erresuma Batua, Alemania, Frnatzia
 Jatorrizko hizkunta : hindi
 Formatua : koloreak
 Generoa : drama, polizia-filma, thriller 
 Luzera : 125 minutu
 Estrinaldiaren urtea : 2024, Cannesko zinemaldian

 Gaiak 
Santosh-ek askotariko biolentzia geruzak erretratatzen ditu. Batetik, emakumeen aurkako biolentzia azaltzen du, Santoshek bere larruan bizi behar duena. Bestetik, kasta sistemaren eta beste erlijioekiko dagoen biolentzia azaleratzen da, ikertzen ari diren kasuan ikusten dena. Eta, azkenik, filmak Poliziaren biolentzian arakatuko du Sharma agentearen eskutik, hark prozedurak nahieran moldatzen baititu, eta helburuak bitarteko oro justifikatzen duela uste baitu.

 Erreferentziak 

 Ikus, gainera 
 Pariak edo Dalit

 Kanpo estekak 
 :Filma Rotten Tomatoes webgunean.
 Filmaren trailer ofiziala.

Kategoria:Alemaniako film dramatikoak
Kategoria:Indiako film dramatikoak
Kategoria:Erresuma Batuko film dramatikoak
Kategoria:Frantziako film dramatikoak
Kategoria:Suspense filmak
Kategoria:Film feministak
Kategoria:Hindizko filmak
Kategoria:Indiako kasta sistema
Kategoria:Bortxaketei buruzko filmak